- Jeg så helst, at man viser hensyn over for de familier, som har et familiemedlem i risikogruppen, ved ikke at sende børn i skole, som deler husstand med én, som har corona-infektion, siger han.

Bekymringen bakkes blandt andet op af, at man godt kan være smittebærer, selvom man ikke udviser symptomer, som Sundhedsstyrelsen selv slog fast tidligere i denne uge, hvor de ændrede retningslinjer på dét område.

- Vi skal være mere tydelige og præcise i vores beskrivelser af, at på befolkningsniveau kan smitten fra asymptomatiske (symptomfri smittede, red.) godt være betydelig, skrev Søren Brostrøm fredag til Berlingske.

Ekspert bakker op om at holde børn hjemme

I det lys burde Sundhedsstyrelsen ifølge Allan Randrup Thomsen ændre retningslinjerne for skolebørn og børnehavebørn, der bor under samme tag som en smittet.

- Det er jo det, som formodentlig er den vigtigste måde, hvorpå børn kan sprede infektionen. Det er jo netop, at børn ikke bliver særligt syge, hvis de overhovedet får symptomer, og de kan alligevel smitte.

- Så det er jo ikke helt konsekvent, når Sundhedsstyrelsen så siger, at børnene godt kan gå i skole, når de ingen symptomer har. Det er jo netop ingen garanti for, at de ikke kan være bærere af virusset.

Det er jo ikke helt konsekvent, når Sundhedsstyrelsen så siger, at børnene godt kan gå i skole, når de ingen symptomer har. Allan Randrup Thomsen, professor i virologi, Københavns Universitet

Når børn fra hjem med smittede kan gå i skole, skaber det en decideret frygt for, at der bliver skabt en smittekæde i en børnehave eller skoleklasse, siger Signe Nielsen fra Fola.

- Der er rigtig mange, der er rigtig bekymrede for at sende deres børn afsted – især hvis den ene har en kronisk sygdom. Så bliver det enormt svært at sende barnet afsted et sted hen, hvor der vil være andre børn, der måske kommer fra et hjem, hvor smitten er til stede. Den bekymring skal man ikke give nogen. Så bed os i stedet om at holde børnene hjemme.

Sundhedsstyrelsen holder fast - for nu

I Sundhedsstyrelsen er forebyggelseschef Niels Sandø klar over, at der er en udbredt bekymring blandt landets tusindvis af forældre, der nu skal sende deres små i daginstitution og skole.

Det siger Sundhedsstyrelsens retningslinjer om skolegang Det anbefales, at personer med påvist Covid-19 i så høj grad som muligt isolerer sig i hjemmet væk fra andre i hustanden og ikke har fysisk kontakt med personer i hjemmet, jf. generelle råd til dig, der har tegn på sygdom. Hvis man bor i husstand med en person med påvist Covid-19 må man gerne komme i skole eller på arbejde. Der opfordres dog til, at man i sådanne tilfælde er særligt opmærksom på at efterleve Sundhedsstyrelsens anbefalinger for adfærd samt være særligt opmærksom på symptomer på sygdom og blive hjemme, hvis man får symptomer. Personer, der forlader husstanden, skal vaske hænder lige inden hjemmet forlades. Kilde: Sundhedsstyrelsen.

Men man fastholder de nuværende anbefalinger til forældrene. For forældrene må isolere sig, hvis de er smittede, siger Niels Sandø.

- Hvis man gør det, både den syge og de andre i husstanden, så er risikoen for smitte minimal. Og det, man så taler om, er smitte til andre børn, og der er jo indført rigtig mange anbefalinger og skærpede krav til daginstitutioner og skoler om rengøring og organisering af både undervisning og leg. Så samlet set er risikoen måske ikke så stor der, siger han.

Han erkender dog, at der er nogle forældre, der kan få svært ved at isolere sig.

- Der, hvor problemet kan komme, er, hvis man ikke kan selvisolere sig. Hvis man er for mange i en lille lejlighed, kan det være vanskeligt. Og så må man tale med sin læge, når man bliver diagnosticeret, om man kan få noget hjælp fra kommunen til at selvisolere sig, siger Niels Sandø.

Forældreorganisationerne siger, at det er svært at selvisolere sig – fordi mange i samme husstand bruger samme badeværelse og færdes de samme steder. Kan man så ikke forestille sig, at man sætter gang i en lavine af smitte af andre børn og andre familier?

- Det er vigtigt at have fokus på hygiejne både derhjemme og i skole og daginstitutioner. Og selv om man kun har et toilet, kan man godt spritte det af, når man har brugt det for at holde smitterisikoen så langt nede som muligt.

Der, hvor problemet kan komme, er, hvis man ikke kan selvisolere sig. Niels Sandø, forebyggelseschef, Sundhedsstyrelsen

Så selv om I for nyligt ændrede retningslinjer omkring, at man godt kan være smittebærer, selv om man ikke udviser symptomer, så ser I det ikke som en problematik i forhold til, at der nu sendes tusindvis af mindre børn i skole og daginstitution?